*………sz. napirend*

#  Előterjesztve:

# Gazdasági és Tulajdonosi Bizottsághoz

Pesthidegkúti Városrészi Önkormányzathoz

ELŐTERJESZTÉS

**A Képviselő-testület 2015. április 28-i rendes ülésére**

**Tárgy:** Pályázattal kapcsolatos tulajdonosi hozzájárulás

**Készítette:** ……………...…………………………..

Kabai Ferenc

kabinetvezető

**Egyeztetve:** …………………………………………

Dankó Virág

alpolgármester

 ………………………………

 Szigetiné Bangó Ildikó

 Pénzügyi Iroda vezetője

**Látta:** ………………………………………………

dr. Szalai Tibor

jegyző

# *A napirend zárt ülésen történő tárgyalást nem igényel*

**Tisztelt Képviselő-testület!**

A II. Kerületi Önkormányzat 2009 nyarára átfogó koncepciót dolgozott ki „Sport és egészségliget” címen a pesthidegkúti Szabadság utca, Kadarka utca, Áchim András utca és Máriaremetei út által határolt terület rendezésére, amelyet – lakossági konzultáció formájában – 1,5 évig tartó széleskörű közvélemény kutatás és piacfelmérés előzött meg. Mivel a lakossági vélemények egyértelművé tették, hogy a területen csak sport- és rekreációs célú elemeket is magába foglaló beruházás valósulhat meg, az önkormányzat ezt szem előtt tartva, azóta is minden pályázati forrást megpróbál felkutatni a koncepcióterv elemeinek több ütemben történő megvalósítására.

Ennek jegyében sikeresen pályáztunk az MLSZ-nél az utánpótlás-nevelés fejlesztését támogató pályaépítési programra, melynek eredményeként 2014-ben – jelentős önerő hozzáadásával – átadásra került a Pokorny József Szabadidő és Sportcentrum, amely labdarúgó- és teniszpályákat, az ezeket kiszolgáló létesítményeket, és egy közösségi célokat szolgáló, ingyenesen használható szabadidőparkot foglal magában.

A koncepciótervnek és a lakossági elvárásoknak is utolsó, egyúttal legnagyobb eleme egy uszoda építése. Ezt az elképzelést szeretné megvalósítani a II. Kerületi Önkormányzat. A 2009-es lakossági közvélemény kutatás, felmérés során az önkormányzat feltérképezte, milyen sportolási szokásai és igényei vannak a hidegkútiaknak és az itt gyakran megfordulóknak. Képet kívántunk kapni, milyen uszodát szeretnének a polgárok és mennyire használnák a létesítményt. A felmérés lényegesebb eredményei a következők.

Az ezer, részletesen megválaszolt és feldolgozott kérdőívből adódó minta igen reprezentatívnak mondható családi jellegénél fogva (a megkérdezettek kétharmada nyilatkozott házastársáról és eltartott gyermekeiről is) a mintegy 18.000 lakosú Pesthidegkút (II/A. kerület) tekintetében. A lakók több mint 10%-ának sportolási, illetve úszási szokásait, valamint igényeit így részletesen megismerhettük, amely szerint a megkérdezettek 99,5%-a szeretne uszodát Hidegkúton. A válaszolók fele 50 m-es medencében úszna szívesen, egyharmadának a 33 m-es medence is megfelelne és csak egyötödüknek elég a 25 m-es, a 20 m-esre pedig csak 1% mondott igent.

A legnépszerűbbek az igazi úszóedzésre is alkalmas uszodák, függetlenül a lakóhelyi távolságtól. Az úszni szándékozók több mint a fele (54,4%) hetente többször, 30%-uk pedig hetente egyszer menne, viszont 9% naponta ellátogatna. Ez azt jelenti, hogy az uszodába járni szándékozók 93%-ával hetente legalább egyszer találkozhatnánk a hidegkúti uszodában. A gyerekeknél ez a következőképpen alakul: legtöbben (61%) szintén hetente többször mennének, 26% hetente csak egyszer, 10% viszont naponta elmenne. Vagyis az uszodába járni kívánó gyerekek közül 97% hetente legalább egyszer megjelenne ott.

A 2009-es fejlesztési koncepciót megalapozó másfél éves lakossági konzultáció során lefolytatott széleskörű közvélemény kutatás eredménye semmit sem vesztett aktualitásából. Sőt, azon örvendetes tény, hogy a II. kerületben – kiemelten Pesthidegkúton – azóta is töretlenül magas a gyermeklétszám, bizakodásra ad okot a tömegsport bázis indokoltságára nézve.

A mindennapos testnevelés nyilvánvalóan újraértelmezi, átrendezi a 2009-ben feltett kérdések kontextusát. Meggyőződésünk, hogy bár a sportoláshoz való viszony, a sportolási szokások nem változtak érdemben, de feltételezhető, hogy – az ösztönző rendszer hatására – még inkább megnőtt a lakossági igény, vagyis a beruházás indokoltsága.

Pesthidegkúton három önkormányzati üzemeltetésben lévő iskola működik jelenleg:

* Klebelsberg Kuno Általános Iskola és Gimnázium (a fejlesztési terület, a sportcentrum közvetlen szomszédságában) – összesen 814 fő tanuló
* Máriaremete-Hidegkúti Ökumenikus Általános Iskola (a fejlesztési terület, a sportcentrum közvetlen szomszédságában) – összesen 530 fő tanuló
* Remetekertvárosi Általános Iskola – összesen 375 fő tanuló

Nem önkormányzati üzemeltetésben lévő iskolák Pesthidegkúton:

* Hidegkúti Waldorf Iskola – kb. 350 fő tanuló
* Francia Iskola (a fejlesztési terület, a sportcentrum közvetlen szomszédságában) – kb. 600 fő tanuló

Az iskolák mellett két önkormányzati fenntartású óvoda is működik a területen:

* Községház utcai Óvoda (Hidegkúti út 220. sz. alatti tagóvodával) – összesen 143 fő gyermek
* Kolozsvár utcai Óvoda (Máriaremetei út 185. sz. alatti és Hűvösvölgyi tagóvodával) – összesen 286 fő gyermek,

továbbá Pesthidegkút közvetlen vonzáskörzetében – nagyon sok hidegkúti gyerekkel – is üzemel két önkormányzati fenntartású óvoda:

* Völgy utcai Ökumenikus Óvoda (7 csoport) – összesen 170 fő gyermek
* Hűvösvölgyi Gesztenyéskert Óvoda – összesen 145 fő gyermek

Ezeken kívül számtalan nem önkormányzati fenntartású óvoda is működik; a teljesség igénye nélkül: a Don Bosco Nővérek Szent Család Óvodája, a Gyerekbirodalom Óvoda, az Iciri-Piciri Magánóvoda, az Indiánvár Nemzetközi Óvoda és Gyermekközpont, a Naturkinder Óvoda, a Rozmarintszál Waldorf Óvoda, az Under the Rainbow Angol nyelvű Óvoda vagy a Zsebibaba Német Nemzetiségi Óvoda – ezekbe az óvodákba is javarészt környékbeli gyerekek járnak, akik mind a leendő uszoda célcsoportját növelik.

A 2015. február 1-jén megalapított, a II. Kerületi Önkormányzat 100%-os tulajdonú társaságaként bejegyzett II. Kerületi Sport és Szabadidősport Nonprofit Kft. egyik legfontosabb célkitűzése – a II. Kerületi Pedagógiai Intézet által korábban végzett sportszervezői mandátum átvétele (kerületi diákolimpiák, sportversenyek, sportesemények szervezése) mellett – a sportcélú fejlesztések felkutatása, a sport célú pályázatokon való részvétel.

A II. Kerületi Sport és Szabadidősport Nonprofit Kft. a közelmúltban tagja lett a Magyar Vízilabda Szövetségnek (MVLSZ). A Társaság ennek szellemében jelezte az Alapító felé, hogy élni kíván a társasági adóról és az osztalékadóról szóló 1996. évi LXXXI. törvény 22/C §-ában foglalt lehetőséggel, amely a látvány-csapatsportok támogatásának adókedvezményét foglalja magában.

Eszerint a látvány-csapatsport támogatása keretében az adózó a látvány-csapatsport országos sportági szakszövetsége, jelen esetben az MVLSZ tagjaként működő sportszervezet részére támogatást (juttatást) nyújthat az utánpótlás-nevelési feladatainak ellátására, tárgyi eszköz beruházásra, felújításra, és a sportrendezvények biztonságáról szóló külön jogszabályban meghatározott biztonsági követelmények teljesülését szolgáló infrastruktúra-fejlesztésre.

Az adózó a részére kiállított támogatási igazolásban szereplő összegig – döntése szerint – a támogatás (juttatás) adóéve és az azt követő adóévek adójából, de utoljára a támogatás (juttatás) naptári évét követő hatodik naptári évben lezáruló adóév adójából – feltéve, hogy a támogatási igazolás kiállítására irányuló kérelemnek a támogatás igénybevételére jogosult szervezet általi benyújtásakor az adózónak nincs lejárt köztartozása – adókedvezményt vehet igénybe, függetlenül attól, hogy e támogatással nem növeli adózás előtti eredményét az adóalap megállapításakor. Az adókedvezmény támogatási igazolás alapján vehető igénybe.

A támogatási igazolást a támogatás igénybevételére jogosult szervezet kérelmére a sportpolitikáért felelős miniszter, illetve a látvány-csapatsport országos sportági szakszövetsége (MVLSZ) állítja ki azt követően, hogy a támogatás igénybevételére jogosult szervezet által benyújtott, a támogatás igénybevételének feltételét képező, tervezett támogatással érintett sportfejlesztési programot részben vagy egészben jóváhagyta. A sportfejlesztési program jóváhagyása során vizsgálni kell, hogy a benyújtott sportfejlesztési program megvalósítása összhangban van-e a szakági szövetség sportpolitikai érdekeivel, valamint azt, hogy az miként illeszkedik a nemzetgazdaság érdekeihez, különös figyelemmel a hosszú távú fenntarthatóság követelményére.

A támogatási igazolás tartalmazza a támogatást (juttatást) nyújtó köztartozásmentes adózó megnevezését, székhelyét, adószámát; a kedvezményre jogosító támogatás (juttatás) összegét, valamint – jogcímenként – a támogatott szervezet önálló fizetési számlájának számát. A támogatási igazolások összértéke nem haladhatja meg a támogatott szervezet jóváhagyott, adott támogatási időszakra vonatkozó sportfejlesztési programjában szereplő, tárgyi eszköz beruházás, felújítás beruházási, felújítási értéke 70 százalékát.

A II. kerület területén számtalan vállalkozás működik: kb. 8000-re tehető az ingatlannal kapcsolatos, és kb. 3000-re a kereskedelmi célú vagy egyéb szolgáltatást nyújtó vállalkozások száma. Ezek a vállalkozások is mind érdekeltté tehetőek a fenti, TAO kedvezménnyel összefüggő pályázati konstrukció életre hívásában.

A 100%-ban önkormányzati tulajdonú II. Kerületi Sport és Szabadidősport Nonprofit Kft. részére csak abban az esetben kell a 30%-os önerőt biztosítani, ha a beruházás bekerülési összegét biztosító mértékig sikerül támogatást (juttatást) összegyűjteni a fent vázolt módon.

Az uszoda beruházás becsült építési költsége: 2,5 – 3 milliárd forint. A szükséges önerő a beruházás költségeinek 30%-a. Az önerő előteremtéséhez az önkormányzat – saját anyagi erőforrásainak ésszerű felhasználásán kívül – központi forrásra is pályázhat. A részletes és konkrét költségvetést csak a kiviteli tervek ismeretében lehet meghatározni. A véglegesítést követőn természetesen végső jóváhagyásra újra a Képviselő-testület elé fog kerülni az elképzelés.

A látvány-csapatsport országos sportági szakszövetsége – jelen esetben tehát az MVLSZ – a jelenértékén legalább 300 millió forint értékű sportfejlesztési program esetében a TAO törvény felhatalmazása alapján kiadott kormányrendelet szerint a sportpolitikáért felelős miniszter és az adópolitikáért felelős miniszter véleményét figyelembe véve hoz döntést.

Folyamatban van a szabályozási, telekalakítási eljárás annak érdekében, hogy egybefüggő, sportcélú ingatlanná váljon a Szabadság utcai terület, amelyet a hidegkútiak évtizedek óta sportolásra és kikapcsolódásra használnak. Az önkormányzati tulajdonú ingatlan együttes a következő évtizedekben is ezt a célt szolgálja majd, de – az eddigi és a jövőbeni pályázati fejlesztéseknek köszönhetően – jóval színvonalasabb körülmények között, szerepet vállalva a magyar labdarúgás-, tenisz- és vízilabda utánpótlás-nevelésben is.

A Komjádi Uszoda – a lakossági célú általános felhasználás mellett – elsősorban az úszósport utánpótlás nevelésének egyik bázisa, ahonnan kiszorul a vízilabdasport. A vízilabda ugyanakkor napjaink egyik leglátványosabb, legnépszerűbb és egyúttal legsikeresebb sportága, amelynek egyébként szerves részét képezi az úszásoktatás, hiszen az utánpótlás nevelés korai fázisában meghatározóak azok az előkészítő csoportok, amelyek legfőbb célkitűzése, hogy a vízben maximális biztonságérzettel és magabiztossággal tudjanak úszni a gyerekek.

Az uszoda építése nagyon régi álma a hidegkútiaknak és a környéken élőknek, ám ennek kivitelezésére eddig nem volt olyan hosszútávon is fenntartható gazdasági konstrukció, amely vállalható önerő biztosításával valósítja meg az uszoda beruházást. Egy vízilabda utánpótlás bázis kialakításával, amelynek szerves része az úszásoktatás, és amelynek volumene – a TAO támogatási rendszernek köszönhetően – lehetővé teszi a lakossági igények maximális kiszolgálását is, most elérhetővé válik mindannyiunk régi közös álmának megvalósítása. A 2017-ben Budapesten megrendezésre kerülő vizes világbajnokságnak köszönhetően az uszoda építésére vonatkozó önkormányzati elképzelés a Magyar Vízilabda Szövetség kiemelt támogatását is élvezi. Az eddig vázoltak alapján tehát elmondható, hogy egy olyan lehetőség kihasználásáról van szó, amelyben a régóta fennálló lakossági igények és a sportszakmai szempontok szerencsésen találkoznak.

A II. Kerületi Sport és Szabadidősport Nonprofit Kft. a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30) Korm. rendeletben foglaltak szerint elkészített sportfejlesztési programjának része az uszoda beruházás, mely esetében a társasági adóról és az osztalékadóról szóló 1996. évi LXXXI. törvény 22/C § (6) bekezdése értelmében a sportcélú fejlesztésre biztosítandó ingatlan tulajdonosának előzetes írásbeli hozzájárulása szükséges ahhoz, hogy a Magyar Állam az ingatlan-nyilvántartásban az igénybe vett adókedvezmény mértékéig jelzálogjogot jegyezzen be.

Ennek értelmében kérem a tisztelt Képviselő-testületet, hogy a pályázaton történő indulás érdekében a tulajdonosi hozzájárulás megadásáról és az önerő biztosításáról szóló határozati javaslatokat elfogadni szíveskedjen.

**HATÁROZATI JAVASLATOK**

1. A Képviselő-testület úgy dönt, hogy a Budapest Főváros II. Kerületi Önkormányzat 100%-os tulajdonú társaságaként bejegyzett II. Kerületi Sport és Szabadidősport Nonprofit Korlátolt Felelősségű Társaság (székhely: 1024 Budapest, Mechwart liget 1.; adószám: 25149724-2-41) által a Magyar Vízilabda Szövetség felé benyújtandó pályázathoz szükséges – jelen határozat mellékletét képező – tulajdonosi hozzájáruló nyilatkozat aláírására felhatalmazza a Polgármestert.

**Felelős:** Polgármester

**Határidő:** azonnal

*(A határozat elfogadásához minősített többségű szavazati arány szükséges.)*

1. A Képviselő-testület kötelezettséget vállal arra, hogy a Budapest Főváros II. Kerületi Önkormányzat 100%-os tulajdonú társaságaként bejegyzett II. Kerületi Sport és Szabadidősport Nonprofit Korlátolt Felelősségű Társaság (székhely: 1024 Budapest, Mechwart liget 1.; adószám: 25149724-2-41) által a Magyar Vízilabda Szövetség felé benyújtandó pályázathoz szükséges önrészt – nyertes pályázat esetén – biztosítja.

**Felelős:** Polgármester

**Határidő:** pályázat elbírálását követően

*(A határozat elfogadásához minősített többségű szavazati arány szükséges.)*

Budapest, 2015. április 23.

**Dr. Láng Zsolt**

Polgármester

*az 1. határozat melléklete*

**Tulajdonosi hozzájáruló nyilatkozat**

1. Budapest Főváros II. Kerületi Önkormányzat (1024 Budapest, Mechwart liget 1. ÁHTI azonosító: 745213, adószám: 15735650-2-41) – képviseletében Dr. Láng Zsolt Polgármester kijelenti, hogy 1/1 arányban kizárólagos tulajdonosa a Budapest II. kerület 51705/1; (51721); 51722; 51723; 51724; 51725; 51726; 51727; 51728; 51729; 51730; 51731; 51732; 51733; (51734); (51735/1) hrsz-ú, összesen kb. 28.000 m2 alapterületű – az egybefüggő sportcélú ingatlanná alakítás érdekében jelenleg szabályozás alatt álló – ingatlan együttesnek, amely természetben a Bp. II. ker. Kadarka utca, Áchim András utca, Máriaremetei út és Kevélyhegyi utca által határolt területen található.
2. Az ingatlan tulajdonosa hozzájárul ahhoz, hogy a II. Kerületi Sport és Szabadidősport Nonprofit Kft. a Magyar Vízilabda Szövetség felé benyújtott sportfejlesztési programjában részletezett beruházást – a látvány-csapatsportok támogatásának adókedvezménye keretében – nyertes pályázat esetén – a szükséges önerő Önkormányzat általi biztosításával – a fent megnevezett ingatlanon megvalósítsa.
3. Az ingatlan tulajdonosa kijelenti, hogy visszavonhatatlanul hozzájárul ahhoz, hogy a TAO törvényben meghatározottak szerint ingatlanára 15 év időtartamra a Magyar Állam javára a jóváhagyó határozatban meghatározott támogatás mértékéig az ingatlan-nyilvántartásba jelzálogjog kerüljön bejegyzésre.
4. A jelzálognak az ingatlan-nyilvántartásba történt bejegyzésével kapcsolatos költségek (pl. jelzálogjog bejegyzésre alkalmas okirat elkészíttetése) a II. Kerületi Sport és Szabadidősport Nonprofit Kft-t terhelik.
5. A nyilatkozatot tevő kijelenti, hogy nyilatkozattételi képessége nincs korlátozva, az ingatlannal kapcsolatos rendelkezési jogok megilletik.

Budapest, 2015. április 28.

|  |
| --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Dr. Láng Zsolt****PolgármesterBudapest Főváros II. Kerületi Önkormányzat** |